PMIndiaData/PMIndiaSum huggingface dataset:
प्रधानमंत्री ने सोलापुर में 765 केवी सोलापुर–रायचूर ट्रांसमिशन लाइन और राष्ट्रीय राजमार्ग-9 (एनएच-9) के पुणे-सोलापुर खंड की चार लेन वाली परियोजना राष्ट्र को समर्पित की

प्रधानमंत्री श्री नरेन्द्र मोदी ने आज देश में बुनियादी ढांचे के विकास के नये तरीकों के लिए व्यापक दृष्टिकोण का उल्लेख किया जिसमें सड़कों, विद्युत ट्रांसमिशन लाइनों, गैस ग्रिडों और जल ग्रिडों का राष्ट्रव्यापी जुड़ाव नेटवर्क बनाया जाएगा। सोलापुर में आयोजित कार्यक्रम में प्रधानमंत्री ने 765 केवी सोलापुर–रायचूर ट्रांसमिशन लाइन और राष्ट्रीय राजमार्ग-9 (एनएच-9) के पुणे-शोलापुर खंड की चार लेन वाली परियोजना राष्ट्र को समर्पित की। प्रधानमंत्री ने राष्ट्रीय राजमार्ग-9 के सोलापुर-महाराष्ट्र/कर्नाटक सीमा खंड को चार लेन में बदलने के कार्य का भी शिलान्यास किया। दक्षिण कोरिया का उदाहरण देते हुए प्रधानमंत्री ने कहा कि दुनियाभर में जिन देशों ने बुनियादी ढांचे के निर्माण में निवेश किया था वहां उन्होंने काफी विकास और समृद्धि अर्जित की है। उन्होंने कहा कि पूर्व प्रधानमंत्री श्री अटल बिहारी वाजपेयी द्वारा शुरू की गई स्वर्णिम चतुर्भुज और प्रधानमंत्री ग्राम सड़क योजना से प्रोत्साहित होकर नई सरकार सड़कों और राजमार्गों के विकास को उच्च प्राथमिकता देगी। प्रधानमंत्री ने महाराष्ट्र के मुख्यमंत्री श्री पृथ्वीराज चव्हाण द्वारा कोयले और गैस की कमी के कारण सुस्त पड़े बिजली संयत्रों के बारे में व्यक्त की गई चिंता से सहमति जताई। हालांकि, उन्होंने कहा कि वे गुजरात के मुख्यमंत्री के तौर पर इस मुद्दे को उठाते रहे थे। उन्होंने कहा कि केन्द्र सरकार बिजली संयंत्रों को पर्याप्त ईंधन सुनिश्चित करने के लिए हर संभव प्रयास करेगी। पर्यावरण को कोई नुकसान पहुंचाए बिना कोयला निकाला जाएगा। प्रधानमंत्री ने छात्रों का आह्वान किया कि वे अपने परिवार का बिजली बिल घटाने के लिए राष्ट्रव्यापी आंदोलन का नेतृत्व करें। यह भी एक किस्म से राष्ट्र की सेवा होगी। छात्रों को अपने परिवार के सदस्यों को इस आंदोलन में शामिल होने के लिए समझाना चाहिए। प्रधानमंत्री ने केन्द्र सरकार के नर्मदा बांध की ऊंचाई बढ़ाने की मंजूरी देने के निर्णय का उल्लेख करते हुए कहा कि यह निर्णय पिछले कई वर्षों से लंबित पड़ा था और ऩई सरकार ने पदभार ग्रहण करने के बाद बहुत जल्दी इस बारे में निर्णय लिया। एक बार यह परियोजना पूरी हो जाए तो महाराष्ट्र को प्रत्येक वर्ष 400 करोड़ रुपए मूल्य की बिजली मुफ्त मिलेगी। इस कार्यक्रम में बड़ी संख्या में शामिल हुए सोलापुर के लोगों को बधाई देते हुए प्रधानमंत्री ने उन्हें आश्वस्त किया कि वे उनके प्यार के तोहफे को विकास के रूप में लौटाएंगे। उन्होंने कहा कि सोलापुर वस्त्र उद्योग का स्थापित केन्द्र था और इस उद्योग का पुनरुद्धार केन्द्र सरकार की प्राथमिकताओं में शामिल है। केन्द्रीय मंत्री श्री नितिन गडकरी, श्री पीयूष गोयल और महाराष्ट्र के मुख्यमंत्री श्री पृथ्वीराज चव्हाण ने भी समारोह को संबोधित किया।
प्रधानमंत्री ने किसानों को समर्पित भारत का पहला टेलीविजन चैनल ‘डीडी किसान’ लांच किया

प्रधानमंत्री ने कहा, ‘खाद्यान्‍न की उत्‍पादकता को प्रति हेक्‍टेयर 2 टन से बढ़ाकर 3 टन किया जाना अत्‍यंत जरूरी’ प्रधानमंत्री ने कहा, ‘तहसील कृषि विकास की इकाई होनी चाहिए’ प्रधानमंत्री श्री नरेन्‍द्र मोदी ने आज खाद्यान्‍न की उत्‍पादकता को प्रति हेक्‍टेयर 2 टन से बढ़ाकर 3 टन करने की जरूरत को रेखांकित किया। विशेष रूप से किसानों को समर्पित दूरदर्शन के चैनल ‘डीडी किसान’ की लांचिंग के अवसर पर नई दिल्‍ली स्थित विज्ञान भवन में उपस्थित किसानों को संबोधित करते हुए प्रधानमंत्री ने ‘तहसील’ को कृषि नियोजन एवं विकास की इकाई बनाने पर भी जोर दिया। प्रधानमंत्री ने कहा कि अगर देश को आगे ले जाना है तो गांवों में तरक्‍की सुनिश्चित करनी होगी और अगर गांवों में तरक्‍की सुनिश्चित करनी है तो ऐसे में कृषि क्षेत्र का विकास निहायत ही जरूरी है। उन्‍होंने कहा कि एक समय कृषि सबसे पसंदीदा पेशा थी, लेकिन आगे चलकर इसका आकर्षण घटकर तलहटी पर आ गया। उन्‍होंने यह भी कहा कि उपर्युक्‍त प्रोत्साहन देकर और समुचित कदम उठाकर इस रुख को पूरी तरह पलटा जा सकता है। प्रधानमंत्री श्री नरेन्‍द्र मोदी ने पूर्व प्रधानमंत्री श्री लाल बहादुर शास्‍त्री की प्रेरणा का स्‍मरण किया, जिसने खाद्यान्‍न उत्‍पादन के क्षेत्र में देश को आत्‍मनिर्भर बनाने के लिए किसानों को तहेदिल से प्रेरित कर दिया था। उन्‍होंने कहा कि उसी प्रेरणा और जज्‍बे की फिर से जरूरत है, ताकि देश दालों एवं तिलहन के उत्‍पादन में आत्‍मनिर्भर बन सके। प्रधानमंत्री ने कहा कि डीडी किसान चैनल को हमेशा सजग रहते हुए मौसम, वैश्विक बाजारों इत्यादि में होने वाले बदलावों से किसानों को अवगत कराते रहना चाहिए, ताकि किसान पहले से ही उपयुक्‍त योजनाएं बना सकें और समय पर सही निर्णय ले सकें। प्रधानमंत्री ने ग्रामीण युवाओं को बड़े पैमाने पर कृषि से पुन: जोड़ने का आहवान किया। उन्‍होंने कहा कि डीडी किसान चैनल प्रगतिशील किसानों के प्रयासों को सभी लोगों के सामने लाने का काम भी कर सकता है, ताकि उनके अभिनव कदमों को देश भर में आजमाया जा सके। प्रधानमंत्री ने किसानों से कृषि क्षेत्र के लिए त्रिआयामी अवधारणा अपनाने को कहा जिनमें संतुलित खेती, पशुपालन और वृक्षारोपण शामिल हैं। केन्‍द्रीय कृषि मंत्री श्री राधा मोहन सिंह और केन्‍द्रीय सूचना एवं प्रसारण राज्‍य मंत्री श्री राज्‍यवर्द्धन सिंह राठौर इस अवसर पर उपस्थित थे।
प्रधानमंत्री ने केएसआर बेंगलुरु स्टेशन पर प्लास्टिक और व्यर्थ बोतलों से बनी मूर्तिकला के लिए रेलवे की सराहना की

प्रधानमंत्री श्री नरेन्द्र मोदी ने केएसआर बेंगलुरु स्टेशन पर प्लास्टिक और व्यर्थ बोतलों से बनी मूर्तिकला के लिए दक्षिण पश्चिम रेलवे की सराहना की है। उनके ट्वीट का उद्धरण देते हुए प्रधानमंत्री ने अपने ट्वीट में कहाः “इस तरह के प्रयास न केवल अभिनव और प्रशंसनीय हैं, बल्कि यह हमें अपने आसपास और सार्वजनिक स्थानों को स्वच्छ रखने के हमारे बुनियादी नागरिक कर्तव्य का स्मरण कराते हैं।”
प्रधानमंत्री ने आषाढ़ी बीज, कच्छी नववर्ष के अवसर पर लोगों को शुभकामनाएं दीं

प्रधानमंत्री श्री नरेन्द्र मोदी ने अषाढ़ी बीज, कच्छी नव वर्ष के विशेष अवसर पर लोगों को शुभकामनाएं दी हैं। प्रधानमंत्रीने कहा, ‘आषाढ़ी बीज के विशेष अवसर पर कच्छी समुदाय को शुभकामनाएं। यह एकसमुदाय अपनी महान संस्कृति और बहादुरी के लिए जाना जाता है। मैं आने वालेवर्ष में समुदाय की खुशहाली और बेहतर सेहत के लिए प्रार्थना करता हूं।’
प्रधानमंत्री 9 नवंबर को वाराणसी में विभिन्न विकास परियोजनाओं का उद्घाटन और शिलान्यास करेंगे

प्रधानमंत्री श्री नरेन्द्र मोदी वीडियो कॉन्फ्रेंसिंग के माध्यम से 9 नवंबर को सुबह 10:30 बजे वाराणसी में विभिन्न विकास परियोजनाओं का उद्घाटन और शिलान्यास करेंगे। इन परियोजनाओं की कुल लागत लगभग 614 करोड़ रुपये है। प्रधानमंत्री इस आयोजन के दौरान इन परियोजनाओं के लाभार्थियों के साथ बातचीत भी करेंगे। इस अवसर पर उत्तर प्रदेश के मुख्यमंत्री योगी आदित्यनाथ भी उपस्थित रहेंगे। जिन परियोजनाओं का उद्घाटन किया जायेगा उनमें सारनाथ लाइट एंड साउंड शो, लाल बहादुर शास्त्री अस्पताल रामनगर का उन्नयन, सीवरेज संबंधित कार्य, गायों की सुरक्षा और संरक्षण के लिए बुनियादी ढांचागत सुविधाओं का प्रबंध, बहुउद्देशीय बीज भंडार गृह, 100 मीट्रिक टन कृषि उपज क्षमता वाले गोदाम, आईपीडीएस चरण-2, संपूर्णानंद स्टेडियम में खिलाड़ियों के लिये एक आवास, वाराणसी शहर के स्मार्ट लाइटिंग कार्य, 105 आंगनवाड़ी केंद्र और 102 गौ आश्रय केंद्र शामिल हैं। आयोजन के दौरान, प्रधानमंत्री दशाश्वमेध घाट और खिड़किया घाट का पुनर्विकास, पीएसी पुलिस बल के लिए बैरक, काशी के कुछ वार्डों का पुनर्विकास, बनिया बाग में पार्क के पुनर्विकास के साथ पार्किंग सुविधा, गिरिजा देवी संस्कृत शंकुल में बहुउद्देश्यीय हॉल के उन्नयन सहित शहर में सड़कों की मरम्मत और पर्यटन स्थलों के विकास परियोजनाओं का शिलान्यास भी करेंगे।
भारत और डेनमार्क के बीच समुद्रीय मुद्दों के बारे में समझौता ज्ञापन को केंद्रीय मंत्रिमंडल की मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और डेनमार्क में समुद्रीय मुद्दों के बारे में समझौता ज्ञापन (एमओयू) को मंजूरी दी है। समझौता ज्ञापन पर डेनमार्क के डब्‍ल्‍यूआईपी की जनवरी 2019 में होने वाली भारत यात्रा के दौरान हस्‍ताक्षर करने का प्रस्‍ताव किया गया है। लाभ इस समझौता ज्ञापन पर हस्‍ताक्षर से दोनों देशों के लिए द्विपक्षीय सहयोग के क्षेत्रों का पता लगाने का मार्ग प्रशस्‍त होगा : भारत और डेनमार्क के समुद्रीय क्षेत्रों के मध्‍य सीमा पार सहयोग और निवेशों में मदद करना; यह दोनों देशों को गुणवत्‍तापूर्ण शिपिंग सुनिश्चित करने के लिए आपसी क्षमताओं को सुधारने के लिए विशेषज्ञों,प्रकाशनों, सूचना, डाटा और सांख्यिकी का आदान-प्रदान करने, हरित समुद्रीय प्रौद्योगिकी एवं शिपबिल्डिंग के क्षेत्र में सहयोग, भारत के शिपिंग पंजीयक को मान्‍यता प्राप्‍त संगठन (आरओ) का दर्जा प्रदान करने तथा समुद्रीय प्रशिक्षण और शिक्षा के क्षेत्र में सहयोग करने में समर्थ बनाएगा; मर्चेंट शिपिंग और समुद्रीय परिवहन संबंधित मामलों के क्षेत्र में सतत सहयोग के लिए अनुसंधान और विकास; यह द्विपक्षीय और अंतर्राष्‍ट्रीय दोनों स्‍तरों पर दोनों देशों के लिए आपसी लाभ के अवसरों के बारे में सहयोग को आगे बढ़ाएगा और मजबूत बनाएगा। पृष्‍ठभूमि डेनमार्क भारत के प्रमुख व्‍यापार भागीदारों में से एक है। डेनमार्क से भारत को होने वाले प्रमुख आयातों में औषधीय/फार्मास्‍यूटिकल वस्‍तुएं, विद्युत उत्‍पादन मशीनरी, औद्योगिक मशीनरी, धातु खनिज, ऑर्गेनिक रसायन आदि शामिल हैं। भारत से डेनमार्क को होने वाले निर्यात में सिलेसिलाए कपड़े, वस्‍त्र/फेब्रिक यार्न, सड़क वाहन और घटक, धातु की वस्‍तुएं, लोहा और स्‍टील, जूते और यात्रा वस्‍तुएं शामिल हैं। दोनों देशों के मध्‍य द्विपक्षीय व्‍यापार को बढ़ावा देने और समु्द्रीय क्षेत्र में सहयोग और समन्‍वय सुनिश्चित करने के लिए डेनमार्क के साथ द्विपक्षीय समझौता करने का प्रस्‍ताव किया गया है।
प्रधानमंत्री आबू धाबी में नियोजित शहर मसदर देखने गए

प्रधानमंत्री ने बिजनेस नेताओं के साथ गोलमेज सम्‍मेलन में भारत में निवेश करने का जोरदार आह्वान किया। भारत में एक ट्रिलियन डॉलर का तत्‍काल निवेश अवसर: प्रधानमंत्री। प्रधानमंत्री श्री नरेन्‍द्र मोदी आज आबू धाबी में मसदर शहर देखने गए। मसदर शहर एक नियोजित शहर है और यह सौर ऊर्जा तथा अन्‍य नवीकरणीय ऊर्जा स्रोतों पर निर्भर है। प्रधानमंत्री ने मसदर शहर में बिजनेस नेताओं के साथ गोलमेज सम्‍मेलन में भारत में निवेश का आह्वान करते हुए कहा कि भारत में तात्‍कालिक रूप से एक ट्रिलियन डॉलर के निवेश का अवसर है। उन्‍होंने कहा कि भारत में अब पूर्ण बहुमत के साथ एक निर्णायक सरकार है और बीमा, रेलवे, रक्षा मैन्‍युफैक्‍चरिंग सहित अनेक क्षेत्रों को विदेशी निवेश के लिए खोला गया है। उन्‍होंने नवीकरणीय ऊर्जा, बंदरगाह नित विकास तथा कम लागत के आवास निर्माण जैसे क्षेत्रों में विशाल निवेश क्षमता का जिक्र किया। प्रधानमंत्री ने भारत को अवसर की भूमि बताया। उन्‍होंने कहा कि एक सौ 25 करोड़ भारतीयों को न केवल एक बाजार के रूप में बल्कि एक महाशक्ति के रूप में देखना चाहिए। उन्‍होंने कहा कि अंतर्राष्‍ट्रीय मुद्राकोष तथा विश्‍व बैंक सहित प्रमुख एजेंसियां इस बात पर सहमत हैं कि भारत अब विश्‍व में तेजी से उभरने वाली अर्थव्‍यवस्‍था है और भारत में विकास की अपार संभावनाएं हैं। प्रधानमंत्री ने कहा कि अनेक लोग 21वीं शतात्‍बदी को एशिया की शताब्‍दी बता रहे हैं। उन्‍होंने कहा कि यदि भारत और संयुक्‍त अरब अमीरात मिलकर काम करते हैं, तो दोनेां देश एशिया शताब्‍दी के विजन को वास्‍तविकता में बदल सकते हैं। उन्‍होंने कहा कि संयुक्‍त अरब अमीरात एशियाई शताब्‍दी के आर्थिक केन्‍द्र में होगा। प्रधानमंत्री ने कहा कि आर्थिक क्षेत्र में सभी पुराने विषयों को सुलझाने की वह भरपूर कोशिश करेंगे। इससे पहले प्रधानमंत्री मसदर शहर गए। शहर के वरिष्‍ठ अधिकारियों ने एक घंटे तक प्रधानमंत्री को मसदर शहर परियोजना के विभिन्‍न पक्षों की जानकारी दी। प्रधानमंत्री ने थोड़ी देर के लिए चालक रहित वाहन पी आर टी (पर्सनल रैपिड ट्रंजिट कार) की सवारी भी की। यह वाहन बिना चालक के मैग्‍नेटिक पट्टी के सहारे एक स्‍थान से दूसरे स्‍थान तक चलता है। प्रधानमंत्री ने माइक्रो नैनो फैब्रिकेशन सुविधा तथा माइक्रोस्‍कोपी प्रयोगशाला को भी देखा। प्रधानमंत्री ने शहर के सार्वजनिक स्‍थलों को भी देखा और उन्‍हें सतत रूप से भवन निर्माण के प्रक्रिया तथा वास्‍तु संबंधित तत्‍वों की जानकारी दी गई। मसदर शहर की एक घंटे की यात्रा में प्रधानमंत्री का वहां के निवासियों और पेशेवर लोगों द्वारा उत्‍साहपूर्वक स्‍वागत किया गया। स्‍वागत करने वालों में बड़ी संख्‍या में भारतीय समुदाय के लोग भी थे। मसदर शहर के डिजिटल आगंतुक पुस्तिका में प्रधानमंत्री ने लिखा –”विज्ञान जीवन है।” उन्‍होंने अपना हस्‍ताक्षर भी किया।
प्रधानमंत्री ने जल संरक्षण के प्रति प्रतिबद्धता को दोहराया

विश्व जल दिवस के अवसर पर प्रधानमंत्री ने कहा, “विश्व जल दिवस, जल शक्ति के महत्व को उजागर करने का एक अवसर है और यह जल संरक्षण के प्रति हमारी प्रतिबद्धता की पुष्टि करता है। जब पानी को संरक्षित किया जाता है तो हमारे शहरों, गांवों और मेहनती किसानों को काफी लाभ मिलता है।”
प्रधानमंत्री ने रेस वॉकिंग चैंपियन प्रियंका गोस्वामी को प्रतिष्ठित रजत पदक जीतने पर बधाई दी

प्रधानमंत्री श्री नरेन्द्र मोदी ने रेस वॉकिंग चैंपियन प्रियंका गोस्वामी को बर्मिंघम राष्ट्रमंडल खेल, 2022 में प्रतिष्ठित रजत पदक जीतने पर बधाई दी है। प्रधानमंत्री ने ट्वीट किया; "हमारी राष्ट्रीय रेस वॉकिंग चैंपियन प्रियंका गोस्वामी को प्रतिष्ठित रजत पदक जीतने पर बधाई। इस पदक से उन्होंने भारत में कई युवाओं को इस खेल को अपनाने के लिए प्रेरित किया है। वे आने वाले समय में सफलता की नई ऊंचाइयां छूती रहें। #Cheer4India
डब्ल्यूआईपीओ के वैश्विक नवाचार सूचकांक में भारत के 40वें स्थान पर पहुंचने पर प्रधानमंत्री को हमारे नवोन्मेषियों पर गर्व का अनुभव हुआ

विश्व बौद्धिक संपदा संगठन (डब्ल्यूआईपीओ) के वैश्विक नवाचार सूचकांक में भारत के 40वें स्थान पर पहुंचने पर प्रधानमंत्री श्री नरेन्द्र मोदी ने भारतीय नवोन्मेषकों पर गर्व होने की भावना को व्यक्त किया है। केंद्रीय वाणिज्य और उद्योग मंत्री श्री पीयूष गोयल के एक ट्वीट को रेखांकित करते हुए प्रधानमंत्री ने ट्वीट किया; "नवाचार पूरे भारत में चर्चा का विषय है। अपने नवोन्मेषियों पर गर्व है। हम एक लंबा सफर तय कर चुके हैं और नई ऊंचाइयों को छूना चाहते हैं।"
मंत्रिमंडल की भारत और पेरू के बीच समझौते को मंजूरी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने भारत और पेरू के बीच हुए समझौते को मंजूरी दी। इस समझौते पर मई 2018 में लीमा, पेरू में हस्‍ताक्षर किए गए थे। इस समझौते का उद्देश्‍य नवीन और नवीकरणीय ऊर्जा के मामलों में आपसी लाभ, और समानता के आधार पर तकनीकी द्विपक्षीय सहयोग बढ़ाने के लिए सहयोगात्‍मक संस्‍थागत संबंध स्‍थापित करना है। इस समझौते के तहत कार्यान्‍वयन के लिए कार्य योजना तैयार करने हेतु एक संयुक्‍त समिति गठित की गई है। इस समझौते से दोनों देशों के बीच द्विपक्षीय सहयोग सुदृढ़ होगा।
प्रधानमंत्री की एनईसी कॉरपोरेशन के अध्यक्ष डॉ. नोबुहिरो एंडो के साथ बैठक

प्रधानमंत्री श्री नरेन्द्र मोदी ने 23 मई 2022 को टोक्यो में एनईसी कॉरपोरेशन के अध्यक्ष डॉ. नोबुहिरो एंडो से मुलाकात की। प्रधानमंत्री ने भारत के दूरसंचार क्षेत्र में, विशेष रूप से चेन्नई-अंडमान और निकोबार द्वीप समूह (सीएएनआई) और कोच्चि-लक्षद्वीप द्वीप समूह (केएलआई) ओएफसी परियोजनाओं में एनईसी की भूमिका की सराहना की। उन्होंने प्रोडक्शन लिंक्ड इंसेंटिव (पीएलआई) योजना के तहत निवेश के अवसरों पर भी प्रकाश डाला। प्रधानमंत्री श्री मोदी और डॉ. एंडो ने औद्योगिक विकास, कराधान और श्रम सहित भारत में व्यवसाय करना आसान बनाने के लिए किए जा रहे विभिन्न सुधारों पर चर्चा की। दोनों प्रतिष्ठित हस्तियों ने नई एवं उभरती प्रौद्योगिकियों के क्षेत्र में भारत में उपलब्ध अवसरों के बारे में भी विचार विमर्श किया।
प्रधानमंत्री ने स्‍क्रैमजेट रॉकेट इंजिन के सफल परीक्षण पर इसरो के वैज्ञानिकों को बधाई दी

प्रधानमंत्री श्री नरेंद्र मोदी ने स्‍क्रैमजेट रॉकेट इंजन के सफल परीक्षण पर इसरो के वैज्ञानिकों को बधाई दी है। अपने संदेश में प्रधानमंत्री ने कहा है कि ‘स्‍क्रैमजेट रॉकेट इंजन के परीक्षण की सफलता हमारे वैज्ञानिकों के कड़े परिश्रम और उत्‍कृष्‍टता का प्रमाण है। इसरो को बधाई। हमने अनेक बार यह साबित किया है कि हमारे वैज्ञानिकों का अंतरिक्ष कार्यक्रमों से भारत का कितना गौरव बढ़ा है।
प्रधानमंत्री ने हिमाचल प्रदेश के स्‍थापना दिवस पर वहां के निवासियों को बधाई दी

प्रधानमंत्री श्री नरेन्‍द्र मोदी ने हिमाचल प्रदेश के स्‍थापना दिवस पर वहां की जनता को बधाई दी है। अपने बधाई संदेश में प्रधानमंत्री ने कहा, “हिमाचल प्रदेश के स्‍थापना दिवस पर राज्‍य के निवासियों को ढेरों शुभकामनाएं! मैं राज्‍य के समग्र विकास और प्रगति की कामना करता हूं।”
प्रधानमंत्री ने नागालैंड के स्‍थापना दिवस पर राज्य के लोगों को शुभकामनाएं दीं

प्रधानमंत्री श्री नरेन्‍द्र मोदी ने नागालैंड के स्‍थापना दिवस पर राज्य के लोगों को शुभकामनाएं दी हैं। प्रधानमंत्री ने ट्वीट किया; “नागालैंड के स्थापना दिवस पर राज्य के लोगों को शुभकामनाएं। भारत को नागालैंड की उस संस्कृति पर बेहद गर्व है जो साहस, कड़ी मेहनत और प्रकृति के साथ सदभाव में रहने पर जोर देती है। मैं आने वाले वर्षों में नागालैंड की निरंतर सफलता के लिए प्रार्थना करता हूं।”
प्रधानमंत्री ने बर्मिंघम राष्ट्रमंडल खेल 2022 में रजत पदक जीतने पर जूडो खिलाड़ी तूलिका मान को बधाई दी

प्रधानमंत्री श्री नरेन्द्र मोदी ने बर्मिंघम राष्ट्रमंडल खेल 2022 में रजत पदक जीतने पर जूडो खिलाड़ी तूलिका मान को बधाई दी है। प्रधानमंत्री ने ट्वीट किया: "तूलिका मान ने बर्मिंघम राष्ट्रमंडल खेलों में अपनी चमक बिखेरी है! जूडो में रजत पदक जीतने पर उन्हें बधाई। ये पदक उनके विशिष्ट खेल करियर में एक और प्रशंसा है। उन्हें भविष्य के उनके प्रयासों के लिए शुभकामनाएं।"
प्रधानमंत्री ने पॉहेला बोइशाख पर आनन्द, शांति और समृद्धि की कामना की

प्रधानमंत्री श्री नरेन्द्र मोदी ने पॉहेला बोइशाख पर आनन्द, शांति और समृद्धि की हार्दिक शुभकामनायें दी हैं। प्रधानमंत्री ने ट्वीट किया हैः “पॉहेला बोइशाख पर बधाई। यह पावन अवसर अद्वितीय बंगाली संस्कृति को प्रकट करता है। मैं आशा करता हूं कि आने वाला वर्ष आनन्द, शांति और समृद्धि लेकर आयेगा। आप सबकी मनोकामनायें पूर्ण हों।”
प्रधानमंत्री ने राष्ट्रीय कन्या दिवस पर कौशल, शक्ति और साहस के लिए कन्याओं का अभिनंदन किया

प्रधानमंत्री श्री नरेन्द्र मोदी ने राष्ट्रीय कन्या दिवस पर कौशल, शक्ति और साहस के लिए कन्याओं का अभिनंदन किया। प्रधानमंत्री ने कहा, ‘हम कौशल, शक्ति और साहस के लिए कन्याओं का अभिनंदन करते हैं। हमें विभिन्न क्षेत्रों में कन्याओं की उपलब्धियों पर गौरव है।’
कैबिनेट ने भारत और नॉर्वे के बीच गैर-हस्तक्षेप वाले भूवैज्ञानिक सर्वेक्षण और जाँच पड़ताल वाले समझौता ज्ञापन को मंजूरी प्रदान की

प्रधानमंत्री नरेंद्र मोदी की अध्यक्षता में केंद्रीय मंत्रिमंडल ने भारत और नॉर्वे की बीच गैर-हस्तक्षेप वाले भूवैज्ञानिक सर्वेक्षण और जाँच पड़ताल के लिए एक समझौता ज्ञापन पर हस्ताक्षर की मंजुरी प्रदान की है। इस समझौता ज्ञापन पर 6 सितंबर, 2018 में हस्ताक्षर हुआ था। लाभ यह समझौता ज्ञापन राष्ट्रीय राजमार्ग और बुनियादी ढांचा विकास निगम लिमिटेड (एनएचआइडीसीएल) और नार्वे भू-तकनीकी संस्थान (एनजीआई) के बीच सहयोग के माध्यम से देश में सड़क अवसंरचना की परियोजनाओं में सुधार लाने और इसको आगे बढ़ने के लिए पारस्परिक रूप से सहमति और सहायक गतिविधियों पर काम करने के लिए एक तंत्र की सुविधा प्रदान करने हेतु किया गया है, विशेष रूप से पूर्वोत्तर राज्यों के लिए। यह प्रस्ताव अपने आप में एक नवाचार इस संदर्भ में है गैर-अंतर्वेधी रिमोट सेंसिंग तकनीकों की व्यापक भूवैज्ञानिक जांच की तकनीकों की जांच में भूभौतिकीय जांच तकनीक समावेशन के लिए सबसे कुशल और नवीनतम नियोजित तकनीक है, जैसे कि क्षैतिज दिशात्मक कोरिंग तकनीक के साथ एयरबोर्न इलेक्ट्रोमैग्नेट सर्वेक्षण की तरह, निर्माण के दौरान भूवैज्ञानिक आश्चर्य से जुड़े जोखिमों को कम करने के लिए। यह सबसे कुशल और नवीनतम तकनीक है जो कि दुनिया के कुछ प्रमुख देशों ही भूभौतिकीय जांच के लिए उपलब्ध है। इस प्रकार के गैर-हस्तक्षेप वाले भूवैज्ञानिक सर्वेक्षण का उपयोग पहली बार भारत में किया जा रहा है। इस प्रकार की तकनीक दुनिया भर में बहुत कम कंपनियों/ संस्थानों द्वारा प्रदान की जा रही है, इनमें से एक है एनजीआई भी एक है। एनजीआई, ओस्लो को भू-तकनीकी जांच और भूभौतिकीय मानचित्रण में अनुभव प्राप्त है और इसे प्रमुख रूप से जियोटेक्निकल संस्थान के रूप में स्थापित करने से सुरंग निर्माण के लिए जिओटैक्नीकल इन्वेस्टगैशन में बहुत मदद मिल सकती है। इसे हिमस्खलन से बचाव और ढाल सुरक्षा कार्यों के विकास के संरक्षण में अनुसंधान और विकास के साथ ही अन्य संबंधित क्षेत्रों के साथ ही प्राकृतिक आपदाओं से होने वाले पर्यावरण के नुकसान और जीवन के बचाव का महारत हासिल है। एनजीआई के साथ समझौता ज्ञापन के द्वारा यह हमें रणनीतिक सुरंगों के निर्माण की परियोजनाओं के संबंध में विस्तृत परियोजना रिपोर्ट तैयार करने में सक्षम बनाएगा।
केंद्रीय मंत्रिमंडल ने भारत और अमेरिका के बीच साइबर सुरक्षा क्षेत्र में सहयोग को लेकर हुए समझौता ज्ञापन को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने भारत और अमेरिका के बीच साइबर सुरक्षा क्षेत्र में सहयोग को लेकर हुए समझौता ज्ञापन से अवगत कराया। यह समझौता साइबर सुरक्षा के क्षेत्र में मदद के लिए इलेक्ट्रॉनिक्स और सूचना प्रौद्योगिकी मंत्रालय के तहत भारतीय कंप्यूटर इमरजेंसी रिस्पांस टीम (सीईआरटी-एलएन) और अमेरिकी होमलैंड सिक्योरिटी डिपार्टमेंट के बीच हुआ है। नई दिल्ली में समझौता ज्ञापन पर 11 जनवरी 2017 को हस्ताक्षर किए गए थे। समझौता ज्ञापन संबंधित कानूनों, नियमों और विनियमों के अनुसार साइबर सुरक्षा से संबंधित सूचनाओं के करीबी सहयोग एवं विनिमय का इरादा रखता है। साथ ही समानता, पुनर्गठन और पारस्परिक लाभ के आधार पर यह समझौता किया गया है।
प्रधानमंत्री ने पाकिस्तान के प्रधानमंत्री को पत्र लिखा, पाक अधिकृत कश्मीर में राहत कार्यों में सहायता की पेशकश की

प्रधानमंत्री श्री नरेन्द्र मोदी ने पाकिस्तान के प्रधानमंत्री श्री नवाज शरीफ को पत्र लिखकर पाकिस्तान अधिकृत कश्मीर में बाढ़ राहत प्रयासों में सहायता देने की पेशकश की है। प्रधानमंत्री ने अपने पत्र में कहा “यह बड़ी चिंता की बात है कि लौटते हुए मॉनसून की बारिश ने हमारे दोनों देशों के कई हिस्सों में तबाही मचा दी है”। उन्होंने कहा “रिकॉर्ड बारिश और इसके परिणामस्वरुप आई बाढ़ से हुई क्षति अभूतपूर्व है”। प्रधानमंत्री ने लिखा “जम्मू और कश्मीर में हालात की समीक्षा करने के दौरान मुझे बताया गया कि नियंत्रण रेखा के उस पार के क्षेत्रों में भी जान और माल की उतनी ही क्षति हुई है। प्रभावित लोगों के कष्ट से मैं मर्माहत हूं और उनके तथा उनके परिवारों के प्रति मेरी गहरी सहानुभूति है। जरूरत के इस क्षण में मैं आपको हर उस सहायता की पेशकश करता हूं जिसकी आवश्यकता आपको पाकिस्तान सरकार द्वारा उठाए जाने वाले राहत कदमों में पड़ेगी। जब भी आपको जरूरत पड़ेगी, हमारे संसाधन आपकी सेवा के लिए उपस्थित रहेंगे”।
प्रधानमंत्री ने ओणम के अवसर पर केरल के लोगों के साथ एकजुटता की भावना व्यक्त की

प्रधानमंत्री श्री नरेंद्र मोदी ने ओणम पर्व के शुभ अवसर पर केरल के लोगों के साथ एकजुटता की भावना व्यक्त की है। प्रधानमंत्री ने कहा, ‘इस बार का ओणम केरल के लोगों को उन कठिन परिस्थितियों से उबरने की और अधिक शक्ति प्रदान करे जिससे कि वे पिछले कुछ दिनों से संघर्ष कर रहे हैं। संपूर्ण राष्ट्र केरल के साथ कंधे से कंधा मिलाकर खड़ा है और राज्य के लोगों की प्रसन्नता के साथ-साथ उनकी समृद्धि के लिये भी प्रार्थना करता है।’
प्रधानमंत्री ने पर्वतारोही मल्ली मस्तान बाबू को श्रद्धांजलि दी

प्रधानमंत्री श्री नरेन्द्र मोदी ने पर्वतारोही मल्ली मस्तान बाबू को अपनी श्रद्धांजलि दी है। अपने संदेश में प्रधानमंत्री ने कहा कि मल्ली मस्तान बाबू की उपलब्धियां अत्यधिक सम्मान और सराहना के साथ याद रखी जाएगीं। मैं उनके परिवार के प्रति अपनी संवेदना प्रकट करता हूं।
प्रधानमंत्री ने वेनेजुएला के स्वतंत्रता दिवस के अवसर पर वेनेजुएला के लोगों को बधाई दी

प्रधानमंत्री श्री नरेन्‍द्र मोदी ने वेनेजुएला के स्‍वतंत्रता दिवस के अवसर पर वेनेजुएला के लोगों को अपनी शुभकामनाएं दी हैं। प्रधानमंत्री श्री नरेन्‍द्र मोदी ने कहा “वेनेजुएला के स्वतंत्रता दिवस पर मेरी बधाई और वेनेजुएला के लोगों के लिए शुभकामनाएं। भारत और वेनेजुएला के बीच मजबूत संबंध हमारे दोनों राष्ट्रों के लिए लाभप्रद होंगे। हम वेनेजुएला के साथ गहरे सहयोग के प्रति भी आशान्वित हैं।”
रिपीलिंग एंड एमेन्‍डिंग बिल (तीसरा) 2015

प्रधानमंत्री श्री नरेन्‍द्र मोदी की अध्‍यक्षता में हुई केन्‍द्रीय मंत्रिमंडल की बैठक में रिपीलिंग एंड एमेन्‍डिंग बिल (तीसरा) 2015 को मंजूरी दी गई। यह विधेयक 13 मई, 2015 को लोक सभा में पेश किया गया था। इसके अंतर्गत 187 अधिनियमों को रद्द किया जाना था। मंत्रिमंडल ने रिपीलिंग एंड एमेन्‍डिंग बिल (चौथा) 2015 को लोक सभा में पेश किए जाने को भी मंजूरी दी, जिसके तहत 295 अधिनियमों को हटाया जाना है।
प्रधानमंत्री ने भूकंप के बाद कच्छ के विकास का वीडियो साझा किया

प्रधानमंत्री श्री नरेन्द्र मोदी ने भूकंप के बाद गुजरात के कच्छ इलाके के विकास पर आधारित एक वीडियो साझा किया है। यह इलाका अब उद्योग, कृषि, पर्यटन आदि का एक समृद्ध केन्द्र बन गया है। इस वीडियो को मोदी स्टोरी ट्विटर हैंडल से ट्वीट किया गया है जिसमें वहां के लोगों ने गुजरात के तत्कालीन मुख्यमंत्री श्री नरेन्द्र मोदी के उल्लेखनीय कार्यों के बारे में बात की है। लोगों ने भूकंप के बाद कच्छ के पुनर्निर्माण के लिए गुजरात के तत्कालीन मुख्यमंत्री के नेतृत्व की प्रशंसा की है। प्रधानमंत्री ने ट्वीट किया; “2001 में आए भूकंप के बाद, कुछ लोगों ने कच्छ को नष्ट हुआ मान लिया था। उनका मानना था कि कच्छ अब कभी नहीं उठ सकता, लेकिन इन संशयवादियों ने कच्छ की भावना को कम करके आंका। कुछ ही समय में, कच्छ फिर से उठ खड़ा हुआ और वह सबसे तेजी से आगे बढ़ने वाले जिलों में से एक बन गया।”